Է. դասարանի աշակերտներէն Գարլօ Ահարոնեան եւ Հայկ Թէնպէլեան ասմունքեցին Վահան Թէքէեանի «Տաղ հայերէն լեզուին» բանաստեղծութիւնը, որմէ ետք Ը. դասարանի աշակերտներէն Կասիա Գրիգորեան նուագեց Կոմիտաս Վարդապետի «Կռունկը»: Ապա Թարգմանչաց տօնին պատգամը փոխանցեց Հոգեշնորհ Հայր Հեթում Տաղլեան. ան ըսաւ, որ Թարգմանչաց տօնը եկեղեցական տօն է, որովհետեւ կրօնաւոր անձեր էին զայն իրագործողները: Ան նաեւ ազգային տօն է, որովհետեւ երկիր մը պաշտպանելու համար անհրաժեշտ են գրականութիւնը եւ լեզուն: Ան աւելցուց, որ Աստուածաշունչին թարգմանութիւնը կարելի պիտի չըլլար առանց զօրաւոր կամքի, որովհետեւ յաջողութեան բանալին աշխատանքին հանդէպ հաւատքն է: Թարգմանչական աշխատանքը կը նպատակադրէր ձուլումէ ազատել հայ ժողովուրդը եւ զարգացնել հայերէն լեզուն: Ազգը պահողը եղած է եկեղեցին եւ լեզուն: